Kauno Kristaus misijos baptistų bažnyčia

**Kauno „Kristaus misijos“ baptistų bažnyčia** – evangelinės krikščionių baptistų religinės bendruomenės maldos namai, veikiantys Kaune, Šilainių mikrorajone, Žemaičių plento ir Tolminkiemio gatvių kampe. Bažnyčioje vyksta reguliarios pagrindinės pamaldos, sekmadienio mokyklėlė vaikams, Biblijos studijos suaugusiems. Prie bažnyčios veikia Lietuvos baptistų misionierių institutas. Bažnyčia bendradarbiauja su Lietuvos evangelikų baptistų bendruomenių sąjunga.

## Istorija

„Kristaus misijos” baptistų bažnyčia Kaune įkurta 1994 m. Amerikos lietuvio Vytauto Cibo (1930-1997) rūpesčiu. Jis buvo kilęs iš Jonavos, per Antrąjį pasaulinį karą, 1944 m., su šeima pasitraukęs į Vakarus, nuo 1960 m. atvykęs į JAV. 1961 m. susituokė su Gražina Pernyte. Įsitraukė į lietuvių bendruomenės veiklą, tapo Čikagos Ashburn baptistų bažnyčios nariu. Nuo 1977 m. tarnavo lietuvių misionieriumi Čikagoje. 1990 m. Vytautas ir Gražina Cibai pirmą kartą atvyko į Lietuvą. Misionierinės kelionės metu čia skelbė evangeliją įvairiuose Lietuvos miestuose ir kaimuose. 1995 m. rudenį V. Cibas paskutinį kartą lankėsi Lietuvoje, kur evangelizavo ir mokė „Kristaus misijos” bažnyčios narius. Jo pradėtą darbą Lietuvoje tęsė čia gyventi ir darbuotis atvykęs pastorius Joe Morell su žmona Jessie. 2026 m. duomenimis, bažnyčioje pamokslavo pastorius Gediminas Kapustavičius.

Iš pradžių Kauno „Kristaus misijos” baptistų bendruomenė pamaldoms rinkdavosi nuomojamose patalpose Kūno kultūros akademijoje. 1997 m. vasarą bažnyčios raštinė ir Biblijos institutas įsikūrė naujame pastate Žaliakalnyje – Kapsų gatvėje, name Nr. 82. Patalpos buvo kiek per mažos sutalpinti visą bažnyčią, todėl pamaldos ir toliau vyko Kūno kultūros akademijos salėje. 1999 m. įsigytas žemės sklypas Šilainių mikrorajone. Per artimiausius keletą metų parengtas projektas, pradėta statyti naujus maldos namus. 2004 m. bažnyčios statybos darbai buvo baigti iki galo. Patalpos pritaikytos ne tik pamaldoms, bet ir edukacinei veiklai. Bažnyčios vestibiulyje įrengta atminimo lenta jos įkūrėjui, misionieriui V. Cibui, pristatyta bendruomenės kūrimosi istorija.

## Biblijos institutas

Flatwoods baptistų bažnyčia iš JAV Arkanzaso valstijos ir „Kristaus misija” Kaune įkūrė Lietuvos baptistų misionierių institutą, kurio tikslas – lavinti būsimus pastorius, misionierius bei kitus bažnyčios tarnautojus, perduoti teisingą mokymą kitiems. Institutas veikia turėdamas Kauno „Kristaus misijos” baptistų bažnyčios įgaliojimus. Suteikiama galimybė mokytis dirbantiems krikščionims, taip pat mokytis gyvenantiems kituose miestuose.

Biblijos institute parengta bakalauro studijų programa. Pvz., 2022–2023 mokslo metais buvo dėstomos šios disciplinos:
* Baptistų doktrina (sisteminė teologija – 30 val.)
** Nuodėmės doktrina (hamartiologija – 6 val.)
** Žmogaus doktrina (antropologija – 6 val.)
** Išgelbėjimo doktrina (soteriologija – 12 val.)
** Angelų doktrina (angeologija – 6 val.)
* Apreiškimas Jonui (30 val.)
* Dievo karalystės darbotvarkė (20 val.)
* Senojo Testamento apžvalga (20 val.)
 
2023–2024 mokslo metų kursas:
* Baptistų doktrina (sisteminė teologija – 30 val., ekleziologija – 30 val.)
* Patirti Dievo veikimą (30 val.)
* Kristaus gyvenimas (20 val.)
* Bažnyčios struktūra (20 val.)

## Šaltiniai

## Nuorodos

* Oficiali svetainė *kristausmisija.lt*
*  
* Kauno „Kristaus misijos“ baptistų bažnyčia *wikimapia.org*